**Camille Saint-Saëns (1835 – 1921)**

Bol nielen hudobným skladateľom, ale aj výborným klaviristom, organistom a spisovateľom. Narodil sa v Paríži v rodine hudobníka. Hudbu začal tvoriť, keď mal päť rokov. Napísal cyklus krátkych orchestrálnych skladieb pre deti „Karneval zvierat“, ktorého jednotlivé skladby možno úspešne použiť v hudobnej pedagogickej praxi na najrôznejších stupňoch. Cyklus štrnástich krátkych skladieb možno považovať za suitu, hoci skladateľ ju vtipne tituloval ako "veľkú zoologickú fantáziu". Dielo bolo zložené vo februári 1886 počas Saint-Saënsovej dovolenky v Rakúsku. Humorne ladené dielo malo na premiére v roku 1887 veľký úspech. Dielo bolo vydané až po skladateľovej smrti a stalo sa jeho najpopulárnejším. Skladba je akýsi odľahčený a duchaplný hudobný cyklus, ktorý využíva viaceré humorné prvky. Ide predovšetkým o parodované citácie melódií iných skladateľov. Dielo je určené pre dva klavíry a komorné hudobné teleso, ktoré tvoria: flauta, klarinet, xylofón, zvonkohra (prípadne čelesta), dvoje huslí, viola, violončelo a kontrabas. Ide o jedno z prvých diel klasickej hudby, v ktorom je využitý xylofón. Skladba sa skladá zo štrnástich krátkych častí:

1.Introdukcia a kráľovský pochod leva (Introduction et marche royale du Lion) 2.Sliepky a kohúty (Poules et Coqs)

3.Antilopy (Hémiones animaux véloces)

4.Korytnačky (Tortues)

5.Slon (L'Éléphant)

6.Klokany (Kangourous)

7.Akvárium (Aquarium)

8.Bytosť s dlhými ušami (Personnages à longues oreilles)

9.Kukučka v hlbokom lese (Le coucou au fond des bois)

10.Voliéra (Volière) 11.Klaviristi (Pianistes)

12.Skameneliny (Fossiles)

13.Labuť (Le Cygne)

14.Finále (Finale)

**Camille Saint Saens – Karneval zvierat**

# Camille Saint Saens sa narodil v Paríži v roku 1835. Už od detstva bol veľmi talentovaný, mal absolútny sluch. V troch rokoch zložil svoju prvú skladbičku, v piatich rokoch mal svoj prvý koncert a v desiatich svoj veľký koncert. Na parížskom konzervatóriu študoval kompozíciu a hru na organ. Bol virtuózom v hre na organe. Napísal mnohé symfónie, koncerty aj operu. Cyklus skladieb Karneval zvierat vznikol v roku 1886, počas druhého pobytu skladateľa v Prahe. Jedná sa o hudobný žart skladateľa s podtitulom Veľká zoologická fantázia. Pozostáva z štrnástich miniatúrnych hudobných častí, ktoré sú napísané pre dva klavíry a komorný orchester. Sú vhodné aj pre menej vyspelého poslucháča, ale irónii mnohých z nich deti predškolského veku neporozumejú. Pre tohto poslucháča odporúčame využiť nasledujúce časti:

**Úvod a kráľovský pochod leva**, ktorý je zaujímavý svojou zvukomalebnosťou, pravidelným rytmom. Skladbička je vhodná na hudobno-pohybové vyjadrenie pochodu v podobe rôznych zvierat, či hudobno-dramatické stvárnenie.

**Kohúty a sliepočky** sú zaujímavé svojou zvukomalebnosťou (znejú v podaní dvoch klavírov, sláčikových nástrojov a klarinetu) a dynamickou gradáciou, s akou sa dialóg kikiríkajúcich kohútov a kotkodákajúcich sliepočiek odohráva.

Skladbička **Korytnačky** je príkladom jeho hudobnej irónie. Pomalé korytnačky tancujú temperamentný kankán (kankán z Offenbachovej operety Orfeus v podsvetí) po svojom, pomaly a rozvláčne.

**Slon** je napísaný pre sólový kontrabas a klavír. Je to trojdielna forma a b a, postrehnuteľná iným klavírnym sprievodom prvého a tretieho dielu. Kontrabas je v skladbe dominantný. Skladba je zaujímavá aj svojou farebnosťou a kontrastom nízko znejúceho kontrabasu a vyššie znejúceho klavíra.

Skladbička **Akvárium** je zaujímavá plnšou inštrumentáciou, znie tam aj akordeón, sláčiky s dusitkami, čo v súzvuku s legátovými klavírmi vytvára predstavu mihotajúcej sa hladiny akvária, ba až predstavu o farebnosti akvária. Skladba je vhodná na hudobno-pohybové, hudobno-dramatické, ale aj výtvarné vyjadrenie.

**Kukučka v hlbokom lese** je vhodná na zachytenie hudobno-vyjadrovacích prostriedkov (tempo, farba), ktoré vyvolávajú predstavu hlbokého lesa. Je napísaná pre dva klavíry a klarinet. Kukučka v lese znie zreteľne a deti môžu takto vstúpiť do znenia skladby vokálne alebo hrou na hudobnom nástroji.

**Labuť** je lyrická skladba s najslávnejšou melódiou a svojím charakterom sa líši od ostatných skladieb suity. Má jemnú violončelovú melódiu, ktorá sa v priebehu malej trojdielnej formy a b a výrazne nemení. Skladba je skomponovaná pre tri hudobné nástroje. Violončelová melódia je sprevádzaná dvoma klavírmi. Melodická linka klavírneho sprievodu tejto skladby vyvoláva u poslucháča predstavu sčerenej vodnej hladiny, violončelová melódia ladnosť labute plávajúcej po hladine.

**Celý karneval zvierat**

https://www.youtube.com/watch?v=k2RPKMJmSp0

Podľa ilustrácii – animácií prídete na to, ktorá časť ide.

**Július Letňan – Zázračná muzika.**

Július Letňan inštrumentálne zhudobnil poéziu Vladimíra Reisela o hudobných nástrojoch a daj jej názov Zázračná muzika. Skladba je suitou, teda sledom samostatných častí, ktoré sú spojené spoločným motívom. Tvorí ju 10 krátkych skladbičiek. Cyklus tak predstavuje nielen rozličné hudobné nástroje, ale aj schopnosť uvedených nástrojov vyjadriť rozličné nálady. V niektorých skladbičkách autor použil a motivicky rozvinul aj melódie známych detských piesní. Každá z nich je vhodná na využitie v percepčných činnostiach.

1. časť – predstaví sa malý orchester v spoločnej veselej hre, čo môže poslúžiť na vyvodenie pojmu orchester či inštrumentálna hudba.
2. časť patrí husliam. Na začiatku ide o ladenie huslí a potom husle zaznejú v clivej melódií v sprievode orchestra. Deti môžu imitovať hru na husliach a techniku hry brnkaním a sláčikom.
3. časť – klarinet s mäkkým a príjemným tónom. Najprv sa klarinet predstaví sólovo a potom vo veselej melódií.
4. časť – harfa. Pre deti možno neznámy nástroj, ktorý môže učiteľka takto predstaviť. Harfa nastúpi v sólo, a potom sa objaví hravá melódia v podobe detskej riekankovej piesne. Deti ju tam môžu objaviť.
5. časť – flauta, nástroj ktorý deti poznajú v podobe zobcovej flauty. Flauta vie zahrať rýchle a pohyblivé tóny. V tejto skladbičke je zaujímavá práve touto ľahkosťou a pohyblivosťou.
6. časť – klavír, ktorá vznikla obmieňaním známej ľudovej piesne Krásna, krásna. Deti ju postrehnú a môžeme s týmto momentom tvorivo pracovať.
7. časť – kontrabas, sláčikový nástroj, ktorý je nazývaný aj deduškom v rodine sláčikových nástrojov. Ako inšpirácia pre túto skladbu autorovi poslúžila pieseň Medveďku, daj labku, ktorú vtipne obmieňa, mení tempo a výraz a to predurčuje skladbičku na pohybové, resp. hudobno-dramatické stvárnenie.
8. časť – lesný roh, dychový plechový nástroj so zastretým hlasom sa predstaví v pomalej pokojnej melódii.
9. časť – bicie nástroje: malý bubon, veľký bubon a činely. Spolu s trubkou sa stretávajú v pochode. Veľmi vhodná motivácia k pochodovej piesni, k porovnávaniu pochodov a pod.
10. časť – zaznie opäť orchester, využíva motívy a melódie z predošlých častí, zaznie aj krátka spomienka na všetky hudobné nástroje, ktoré tam hrali.

Každú z uvedených skladbičiek je možné využiť na počúvanie, môžu však poslúžiť aj ako hudobná motivácia k iným hudobno-výchovným činnostiam, či východisko pre hudobno-pohybové alebo hudobno-dramatické stvárnenie. Samozrejme sú vhodné aj na poznávanie jednotlivých hudobných nástrojov orchestra, čím sa podieľajú na rozvoji kognitívnych kompetencií.

**Skladby vhodné na percepciu v predškolskom zariadení**

**Vokálne skladby**:

Z. Mikula: Hajulienky haj, Lúčne hry,

E. Suchoň : Varila myšička kašičku, Maličká som, Keď sa vlci zišli,

D. Kardoš: Pomôžeme slávikovi,

Š. Kantor, Piesne pre najmenších,

L. Burlas: Deti z nášho domu, Detský rok,

**Vokálno-inštrumentálne**:

J. Hatrík: Deti,

I. Zeljenka: Rapotala straka,

O. Ferenczy: Spievaná abeceda,

L. Burlas: Detský rok,

J. Kowalski: Zverinček,

**Inštrumentálne skladby:**

V. Trojan: Kuriatko a slon,

A. Dvořak: Tanec škriatkov,

R. Schumann: Album pre mládež,

P. I. Čajkovskij: Album pre mládež (Chorá bábika, Pohreb bábiky, Nová

bábika,

M. P. Musorgskij: Obrázky z výstavy (Tanec nevyliahnutých kuriatok,

Baba Jaga, Starý hrad, Škriatok),

C. S. Seäns: Karneval zvierat (celý cyklus),

M. Ravel: Deti a kúzla, Duet kocúrika a mačičky,

C. Debussy: Detský kútik,

J. Cikker: Čo mi deti rozprávali,

J. Hatrík: Dažďové kvapky,

T. Frešo: V detskej izbičke,

**Václav Trojan: Kuriatko a slon**

Krátka, veselá a hravá klavírna skladbička ponúka veľmi veľa možností na rozvoj hudobných kompetencií dieťaťa. Jej základ tvoria dva zvukomalebné motívy: v hlbšej polohe v dlhších rytmických hodnotách motív ťažkopádneho slona a vo vyšších polohách staccato nesmelé a pohyblivé kuriatko. Tieto motívy zaznejú v úvodnej časti skladby a potom sa tieto motívy navzájom dopĺňajú a vymieňajú si polohu.

So skladbičkou môžeme pracovať v rôznych polohách.

1. Zameriame sa na rozlíšenie kontrastu a vzťahu vysoké a nízke tóny. Deti počúvajú skladbičku, a keď zaznie motív slona naznačujú pohybom slona napr. pohybom nôh v sede, ťažkopádnymi krokmi pohybom v kruhu, či prekríženými rukami pred sebou znázorňujú chobot slona. Keď zaznie motív kuriatka, našľapujú ľahučko na špičky, robia malé krôčiky, ruky môžu mať za sebou ako krídelká kuriatka.

2. So skladbou môžu pracovať ako s dramatickým príbehom. Príbeh vytvárajú deti na základe pocitov, ktoré u nich vyvoláva hudba. Napr. Ako sa mohol slon s kuriatkom stretnúť, o čom sa mohli rozprávať? Je ich rozhovor vážny, príjemný, priateľský a pod. Ako to všetko vyjadril ujo skladateľ hudbou. Melódia je veselá či vážna? Rytmus hravý čo ťažkopádny a pod.

3. Deti dramatickým pohybom stvárnia hudobnú skladbu Kuriatko a slon.

Uvedené námety nerealizujeme všetky naraz, je to ponuka možností a je na nás, ktorý si zvolíme a aký cieľ si stanovíme.

Eugen Suchoň (1908-1993) originálny a mnohostranný slovenský hudobný skladateľ písal aj pre detského percipienta. Suitu Varila myšička kašičku interpretujú detskí speváci so sprievodom komorného orchestra. Veľmi presvedčivo v nej stvárnil 10 námetovo pestrých detských riekaniek, ktoré sú príťažlivé i pre dnešného detského poslucháča. Zaujmú predovšetkým svojím nápaditým inštrumentálnym spracovaním. Uvádzame Varila myšička kašičku a Haju, haju hajušky.

**Eugen Suchoň – Uspávanka**

Uspávanka je pieseň, ktorú spievali väčšinou dospelí deťom. Sú plné citu, lásky, ale i bôľu a strachu. To všetko nachádzame aj v uspávanke E. Suchoňa v peknom husľovom prevedení.

**Tibor Frešo – V detskej izbičke.**

Klavírny cyklus tvorí 6 skladieb pre začiatočníkov s názvami: Koníček, Zajačik, Bábika, Medvedík, Hracie hodiny a drevený vojačik. Vybrali sme skladbičku **Zajačik,** ktorá je zaujímavá svojim rýchlym tempom vyjadrujúcim skáčuceho zajačika a skladbičku Medvedík, v ktorej autor veľmi pekne pracuje s dynamikou.

**Juraj Hatrík**

**Juraja Hatríka** môžeme považovať za všestrannú osobnosť v oblasti slovenskej hudobnej pedagogiky, nakoľko sa podieľa na tvorbe hudobno-výchovných projektov, scenárov i komponuje a je aj interpretom vlastných skladieb. Vo svojej tvorbe pre deti sa inšpiruje ľudovou tvorbou, rozprávkovým žánrom, ale aj sám píše libreta pre svoje hudobno-edukačné projekty. Pre deti predškolského veku sú vhodné napríklad: **Blší odzemok a Svieti mesiac** z cyklu Krajinou Šťastného princa II (1979) miniatúry pre klavír 4-ručne, ktorý vznikol na motívy rozprávky Oscara Wildea Šťastný princ.

**Juraj Hatrík Blší odzemok** je radostná skladbička, s typickým rytmickým prevedením, staccato vytvára pocit ľahkých skokov, je cítiť z nej radosť a humor. Vhodná na detské hudobno-pohybové vyjadrenie a prácu s hudobno-vyjadrovacími prostriedkami (rytmom,).

**Juraj Hatrík Svieti mesiac** je zaujímavá svojou farebnosťou, kým jeden hráč na klavíri hra v zvonivých výškach, priam sa trbliece, druhý len letmo odráža svit mesiaca a mesiac svieti až sa stráca.

**Juraj Hatrík - Ďatlová pieseň** je zo zbierky pre mladých klaviristov Spievaj, klavír. Táto krátka skladbička ponúka možnosť zapojiť sa aktívne to jej znenia spevom krátkej ďatlovej pesničky, ktorú sám autor vytvoril. Pieseň deti môžeme naučiť .

**Juraj Hatrík - Radostná pieseň o zime**

Jedným z prostriedkov, ktoré podporujú aktívne vnímanie hudby je aj možnosť vstupovať do jej znenia vlastným tvorivým prejavom. **Radostná pieseň o zime** je zo zbierky Spievaj klavír a skutočne vyjadruje radostnú atmosféru zimy. Autor v nej použil hneď na úvod krásnu až vzdušnú melódiu, ktorú sa priam žiada vyspievať. Po úvodnom znení sa táto melódia objaví v nižšej polohe, aby neskôr opäť zažiarila v pôvodnej polohe. Deti sa môžu uvedenú melódiu naučiť a pri počúvaní ju tak spoznajú a zaspievajú. Môžu si aj vytvoriť svoj text k tejto melódii. Ponúkame zápis melódie s možným textom.

**Peter Iljič Čajkovkij (1840- 1893)**

Ruský hudobný skladateľ, autor mnohých opier, baletov, symfónii a koncertov v roku 1878 napísal cyklus klavírnych skladieb pre deti pod názvom Album pre deti. V albume nájdeme vhodné skladbičky pre deti predškolského veku.

**P. I. Čajkovkij Pochod drevených vojačikov.** Aj z názvu aj zo znenia skladby je zjavné, že nejde o nejaký slávnostný pochod, ale pochod hračiek, drevenej armády. Bodkovaný rytmus v tejto skladbičke pôsobí hravo, možno aj vtipne. Pochod má trojdielnu formu a b a, čo môžeme využiť pri hudobno-pohybovom stvárnení, kedy deti majú postrehnúť jednotlivé diely a pohybom vyjadriť zmenu. Môžeme vytvoriť dve skupiny pochodujúcich a aj b, a tie môžu meniť charakter pochodu (rázne vojensky, komicky drevene, trhane apod. ).

**P. I. Čajkovkij Škovránok** (vtáčik, ktorý lieta dosť vysoko a rýchle trepoce krídelkami, lieta raz hore, raz dolu a stále si vyspevuje). Skladba má trojdielnu formu a b a. Pracovať môžeme s výrazovými prostriedkami hudby, zvukomalebnosťou pri vyjadrení spevu škovránka, lieta ľahko a spieva veselo, čo je vyjadrené stúpaním a klesaním melódie, meniacou sa dynamikou a melodickými ozdobami – trilkovaním.

**N. Rimskij Korsakov (1844 - 1908)** ruský hudobný skladateľ, autor mnohých opier na rozprávkový námet

**Let čmeliaka** je známou skladbou z rozprávkovej opery Rozprávka o cárovi Saltánovi. Keďže v rozprávke je všetko možné, mladý cárovič sa premení na čmeliaka, pretože chce letieť do vlasti svojho otca a vidieť ho. Ako čmeliak si nájde svoje miestečko na korábe, a tak sa preplaví cez more. Skladbička zachytáva moment, keď spoznáva kráľovstvo otca i kráľovičovu rodinu v dobrom i v zlom.

Deti môžu rukou naznačovať, ako lieta čmeliak, ako mení dráhu letu, stúpa i klesá, ukrýva sa, letí skoro pri nás, potom sa vzdiali a pod. Počúvanie tejto skladby môže byť motiváciou k hrám s dychom.

**M. P. Musorgskij - Obrázky z výstavy**

**M. P. Musorgskij (1839- 1881)** ruský hudobný skladateľ, autor monumentálnych vokálno-inštrumentálnych skladieb. Obrázky z výstavy sú cyklom klavírnych skladieb (suita), ktoré dostali neskôr orchestrálnu podobu vďaka úprave Maurica Ravela. Do pozornosti dávame dve časti tohto cyklu: Tanec nevyliahnutých kuriatok a Baba Yaga alebo Domček na stračej nôžke.

**M. P. Musorgskij – Tanec nevyliahnutých kuriatok** patrí k veľmi obľúbeným častiam tohto cyklu skladieb. Hneď na jej začiatku počuť skackajúce a pískajúce kuriatka, ktoré tancujú. Niektorí autori uvádzajú, že tancujú balet, ale my to nazveme tancom vyliahnutých a zvedavých kuriatok.

M. P. Musorgskij: Obrázky z výstavy. Tanec kuriatok v škrupinkách (https://www.youtube.com/watch?v =4tnNILvJV6Q)

**M. P. Musorgskij - Baba Yaga alebo Domček na stračej nôžke**. Ako je zjavné z názvu, v skladbe ide o nejakú škaredú, zlú starenku, ktorá sa možno chystá na metle na cestu lesom, možno pripravuje niečo zlé, o čom svedčí harmónia skladby, meniaci sa rytmus aj dynamika. V strednom diele sa hudba trochu upokojí (niečo varí, premýšľa . . .) a späť sa vráti napätie prvej časti, keď je Baba Yaga opäť v akcii.